“Meester, wat is die groot gebod in die wet? En Jesus antwoord hom: Jy moet die Here jou God liefhê met jou hele hart en met jou hele siel en met jou hele verstand. Dit is die eerste en groot gebod. En die tweede wat hiermee gelykstaan: Jy moet jou naaste liefhê soos jouself. Aan hierdie twee gebooie hang die hele wet en die profete.” (Mat 22:36-40)
Wees verseker van die feit dat ek elke leerstelling gaan ondersoek en of bevestig of verwerp. Ek weet verseker dat dit kognitiewe dissonansie by jou gaan veroorsaak, met ander woorde ek gaan jou kop deurmekaar maak, maak nie saak hoe jy glo nie. Jy gaan of baie kwaad raak vir my, want alles wat jy lees gaan jy of probeer verwerp of probeer om verkeerd te bewys, of jy gaan saam met sekere van my stellings stem en ander verwerp. Ek moet nog iemand kry wat in alles met my saamstem. Ek is gelukkig daarmee, want dalk net gaan dit jou op die pad sit wat die HERE vir jou beplan het. Dit is wat Hy met my gemaak het.
Ek wil net byvoeg dat ek verseker nie vra dat jy jou gemeente of Kerkverband moet verlaat nie, maar dat jy sal leer wat die Verbond beteken en soos ek sekerheid kon kry dat ek na my sterfte op hierdie aarde, of indien Jesus terugkom om Sy bruid te kom haal met Sy tweede koms, ons almal saam in die Nuwe Jerusalem sal wees.